આજ-કાલ દેશની ગલીઓમાં ‘હમ દો, હમારે દો તો સબકે દો’નો નારો ગુંજી રહ્યો છે. જનસંખ્યા અસંતુલનના આ ગંભીર પડકારને ડામી દેવા જનસંખ્યા નિયંત્રણનો કઠોર કાયદો બનાવવા એક બિનસરકારી ‘રાષ્ટ્ર નિર્માણ સંગઠને’ દેશમાં વસતી નિયંત્રણનો કાયદો બનાવવા રાષ્ટ્રવ્યાપી ભારત બચાવો યાત્રા યોજી છે અને તેનું નેતૃત્વ કરી રહ્યા છે જાણીતા સમાજસેવી અને વરિષ્ઠ પત્રકાર તેમજ સંપાદક શ્રી સુરેશ ચવ્હાણ કે. તેમના નેતૃત્વમાં દેશના શહેર-શહેર અને ગામ-ગામે પ્રથમ વખત આ ગંભીર મુદ્દે રાષ્ટ્રવ્યાપી જનજાગરણનું અભૂતપૂર્વ કાર્ય થયું હતું. ૧૮ ફેબ્રુઆરી, ૨૦૧૮થી જમ્મુથી શરૂ થયેલ આ યાત્રા દેશનાં તમામ મુખ્ય રાજ્યોમાંથી પસાર થતી ૨૦ હજાર કિલોમીટરનું અંતર કાપી ૨૨ એપ્રિલ, ૨૦૧૮ના રોજ દિલ્હીમાં સંપન્ન થઈ હતી.